《摸鱼子 衎石迁居未果，重拈前韵为雁影庵问》
清代·周之琦

认巢痕、一枝初定，禁他客燕双剪。玉河最好嬉晴渌，偏是诗人缘浅。

新句缓。枉付与、春波桥下鸥情眷。会心未远。且回首吾庐，江亭咫尺，绕舍水三面。

君知否？雁影澄潭留惯。衔芦到此应倦。菰蒲叶叶幽寻近，料也雪泥还恋。

尘袂短。又何必、衡云定觅湘南县。归飞羽换。但寄意潘郎，笺传素翼，莫忘旧吟伴。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。